text: 34-årig kajakroer død efter kæntringsulykke 
  08 december 2014 kl. 05.16
  Den 34-årige kajakroer, der søndag eftermiddag blev fundet livløs i vandet ud for Snaptun, døde natten til mandag på Odense Universitetshospital.
  - Kajakroeren blev genoplivet, men de kunne ikke holde ham i live, fortæller vagtchef ved Sydøstjyllands Politi, Kristian Juliussen til TV SYD mandag morgen.
  Manden blev fundet livløs i vandet ud for Snaptun ved 13-tiden søndag eftermiddag efter en større eftersøgning, hvor politiet blandt andet brugte en helikopter.
  Eftersøgningen blev sat i gang, da en mand tidligere på formiddagen så en kajakroer kæntre. Men kajakroeren kom ikke til syne igen, og så slog vidnet alarm, oplyser vagtchefen ved Sydøstjyllands Politi.
  På kajakken var der fastspændt et jagtgevær, så politiet formoder, at han var på andejagt.
  